CELEX: 32019R0455
Language: sl
Date: 2019-03-20 00:00:00
Title: Izvedbena uredba Komisije (EU) 2019/455 z dne 20. marca 2019 o uvedbi obvezne registracije za uvoz mešanic sečnine in amonijevega nitrata s poreklom iz Rusije, Trinidada in Tobaga ter Združenih držav Amerike

21.3.2019   
               
               
                  SL
               
               
                  Uradni list Evropske unije
               
               
                  L 79/9
               
            
         IZVEDBENA UREDBA KOMISIJE (EU) 2019/455
         z dne 20. marca 2019
         o uvedbi obvezne registracije za uvoz mešanic sečnine in amonijevega nitrata s poreklom iz Rusije, Trinidada in Tobaga ter Združenih držav Amerike
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), kakor je bila nazadnje spremenjena z Uredbo (EU) 2018/825 Evropskega parlamenta in Sveta z dne 30. maja 2018 (2) (v nadaljnjem besedilu: osnovna uredba), in zlasti člena 14(5a) Uredbe,
         po obvestitvi držav članic,
         ob upoštevanju naslednjega:
         
                     (1)
                  
                  
                     Evropska komisija (v nadaljnjem besedilu: Komisija) je po pritožbi, ki jo je 29. junija 2018 vložilo združenje Fertilizers Europe (v nadaljnjem besedilu: pritožnik) v imenu proizvajalcev, ki predstavljajo več kot 25 % celotne proizvodnje raztopin sečnine in amonijevega nitrata v Uniji, 13. avgusta 2018 z obvestilom, objavljenim v Uradnem listu Evropske unije (3) (v nadaljnjem besedilu: obvestilo o začetku protidampinškega postopka), napovedala začetek protidampinškega postopka v zvezi z uvozom mešanic sečnine in amonijevega nitrata s poreklom iz Rusije, Trinidada in Tobaga ter Združenih držav Amerike v Unijo.
                  
               1.   IZDELEK, ZA KATEREGA VELJA OBVEZNA REGISTRACIJA
         
         
                     (2)
                  
                  
                     Izdelek, za katerega velja obvezna registracija (v nadaljnjem besedilu: zadevni izdelek), so mešanice sečnine in amonijevega nitrata v vodni in amoniakalni raztopini, ki se trenutno uvrščajo pod oznako KN 3102 80 00.
                  
               2.   RAZLOGI ZA REGISTRACIJO
         
         
                     (3)
                  
                  
                     Komisija mora v skladu s členom 14(5a) osnovne uredbe carinskim organom odrediti, naj sprejmejo ustrezne ukrepe za registracijo uvoza v obdobju predhodnega razkritja na podlagi člena 19a, da se od datuma take registracije proti navedenemu uvozu lahko uporabijo ukrepi, razen če ima dovolj dokazov, da pogoji iz člena 10(4)(c) oziroma člena 10(4)(d) niso izpolnjeni.
                  
               
                     (4)
                  
                  
                     Komisija je preverila, ali so bili uvozniki seznanjeni z dampingom oziroma bi s tem morali biti seznanjeni, in sicer kar zadeva obseg dampinga in domnevno ali ugotovljeno škodo. Prav tako je analizirala, ali je prišlo do nadaljnje znatne rasti uvoza, kar bi z vidika časovnega okvira, obsega in drugih okoliščin verjetno resno ogrozilo popravljalne učinke dokončne protidampinške dajatve, ki bi se uporabila.
                  
               
                     (5)
                  
                  
                     Komisija je zato proučila dokaze, ki jih je imela na voljo, v skladu s členom 10(4) osnovne uredbe. Pri tej analizi se je oprla na statistične podatke o uvozu pod oznako KN 3102 80 00, ki jih je imela na voljo.
                  
               
                     (6)
                  
                  
                     Poleg tega je Komisija 30. januarja 2019 pozvala zainteresirane strani, naj predložijo pripombe glede njenih predhodnih ugotovitev v zvezi s trendi uvoza po začetku preiskave, te pripombe pa je nato vključila v svojo analizo.
                  
               2.1   Seznanjenost uvoznikov z dampingom, njegovim obsegom in domnevno škodo
         
         
                     (7)
                  
                  
                     Komisija ima na voljo zadostne dokaze, da se zadevni izdelek iz Rusije, Trinidada in Tobaga ter Združenih držav Amerike uvaža po dampinških cenah.
                  
               
                     (8)
                  
                  
                     V obvestilu o začetku tega postopka, ki je bilo objavljeno 13. avgusta 2018, je bilo poudarjeno, da so bile za vse države izračunane znatne stopnje dampinga. Na splošno in glede na domnevne stopnje dampinga v višini med 43 % in 83 % je iz dokazov v pritožbi na tej stopnji dovolj razvidno, da proizvajalci izvozniki izvajajo damping.
                  
               
                     (9)
                  
                  
                     Pritožba je vsebovala tudi zadostne dokaze o domnevni škodi za industrijo Unije, vključno z upadom tržnega deleža in negativnim razvojem drugih ključnih kazalnikov uspešnosti industrije Unije.
                  
               
                     (10)
                  
                  
                     To obvestilo o začetku postopka je z objavo v Uradnem listu Evropske unije postalo javni dokument, ki je dostopen vsem uvoznikom. Poleg tega imajo uvozniki kot zainteresirane strani v preiskavi dostop do nezaupne različice pritožbe in nezaupne dokumentacije. Zato je Komisija menila, da so bili uvozniki na podlagi tega seznanjeni ali bi morali biti seznanjeni z domnevnimi dampinškimi praksami, njihovim obsegom in domnevno škodo.
                  
               
                     (11)
                  
                  
                     Več proizvajalcev izvoznikov je trdilo, da zahteva iz člena 10(4)(c) ni bila izpolnjena, ker ni bilo opaziti dampinga. Vendar člen 10(4)(c) določa, da mora biti damping opažen ali pa bi se bilo treba zavedati dampinga, kar zadeva obseg dampinga in domnevno škodo. Kot je pojasnjeno v uvodnih izjavah(7) do (10), je Komisija na podlagi obvestila o začetku in informacij iz pritožbe menila, da so se uvozniki zavedali ali bi se morali zavedati domnevnih dampinških praks, njihovega obsega in domnevne škode.
                  
               
                     (12)
                  
                  
                     Na podlagi navedenega je Komisija sklenila, da ni dokazov, da zahteva iz člena 10(4)(c) osnovne uredbe ni bila izpolnjena.
                  
               2.2   Nadaljnja znatna rast uvoza
         
         
                     (13)
                  
                  
                     Komisija je na podlagi statističnih podatkov, povzetih v preglednici 1, ugotovila, da se je obseg uvoza sečnine in amonijevega nitrata v vodni in amoniakalni raztopini iz zadevnih držav v Unijo v obdobju od septembra 2018 do decembra 2018, tj. po začetku postopka, povečal za 23 % v primerjavi z obdobjem od septembra 2017 do decembra 2017, tj. v enakem obdobju prejšnjega leta in v delu obdobja preiskave (obdobje med 1. julijem 2017 in 30. junijem 2018). Poleg tega je bil povprečni mesečni obseg uvoza iz zadevnih držav v Unijo v obdobju med septembrom 2018 in decembrom 2018 za 34 % višji od povprečnega mesečnega obsega uvoza v Unijo v obdobju preiskave. Glede na to nadaljnjo znatno rast uvoza iz zadevnih držav je Komisija zato sklenila, da ni dokazov, da ta zahteva ni bila izpolnjena.
                     
                        Preglednica 1
                     
                     
                        Obseg uvoza (v tonah)
                     
                     
                                 Poreklo
                              
                              
                                 Od septembra 2017 do decembra 2017
                              
                              
                                 Od septembra 2018 do decembra 2018
                              
                              
                                 Δ
                              
                              
                                 Mesečno povprečje v obdobju preiskave
                              
                              
                                 Povprečje
                                 od septembra 2018 do decembra 2018
                              
                              
                                 Δ
                              
                           
                                 Rusija
                              
                              
                                 226 319 
                              
                              
                                 270 449 
                              
                              
                                 + 19,5 %
                              
                              
                                 51 491 
                              
                              
                                 67 612 
                              
                              
                                 + 31,3 %
                              
                           
                                 Trinidad in Tobago
                              
                              
                                 150 497 
                              
                              
                                 167 852 
                              
                              
                                 + 11,5 %
                              
                              
                                 30 681 
                              
                              
                                 41 963 
                              
                              
                                 + 36,8 %
                              
                           
                                 ZDA
                              
                              
                                 200 757 
                              
                              
                                 333 393 
                              
                              
                                 + 66,1 %
                              
                              
                                 61 848 
                              
                              
                                 83 348 
                              
                              
                                 + 34,8 %
                              
                           
                                 Vsi skupaj
                              
                              
                                 577 573 
                              
                              
                                 771 694 
                              
                              
                                 + 33,6 %
                              
                              
                                 144 020 
                              
                              
                                 192 924 
                              
                              
                                 + 34,0 %
                              
                           
                                 
                                    Vir: Eurostat.
                              
                           
               2.3   Ogrožanje popravljalnega učinka dajatve
         
         
                     (14)
                  
                  
                     Kot je bilo ugotovljeno v oddelku 2.2, se je uvoz zadevnega izdelka od začetka sedanje preiskave nadalje znatno povečal. Ta obseg pomeni več kot 48 000 dodatnih metričnih ton mesečno v primerjavi z obsegom uvoza iz zadevnih držav v obdobju preiskave. Samo to povečanje pomeni 10 % potrošnje Unije v letu 2017.
                  
               
                     (15)
                  
                  
                     V skladu s statističnimi podatki o uvozu, povzetimi v preglednici 2, je bila povprečna cena v EUR na metrično tono za uvoz iz zadevnih držav v Unijo v obdobju od septembra 2018 do decembra 2018 za 19,5 % višja od povprečne uvozne cene iz teh držav, ki je bila opažena v obdobju preiskave. Pri uvozu iz posameznih držav, ki so predmet preiskave, je bilo mogoče opaziti strmo naraščanje uvoznih cen.
                     
                        Preglednica 2
                     
                     
                        Uvozne cene (povprečje, EUR/tono)
                     
                     
                                 Poreklo
                              
                              
                                 Od septembra 2017 do decembra 2017
                              
                              
                                 Od septembra 2018 do decembra 2018
                              
                              
                                 Δ
                              
                              
                                 Mesečno povprečje v obdobju preiskave
                              
                              
                                 Povprečje
                                 od septembra 2018 do decembra 2018
                              
                              
                                 Δ
                              
                           
                                 Rusija
                              
                              
                                 129,1
                              
                              
                                 160,1
                              
                              
                                 + 24,0 %
                              
                              
                                 125,9
                              
                              
                                 160,1
                              
                              
                                 + 27,2 %
                              
                           
                                 Trinidad in Tobago
                              
                              
                                 136,0
                              
                              
                                 175,4
                              
                              
                                 + 28,9 %
                              
                              
                                 139,8
                              
                              
                                 175,4
                              
                              
                                 + 25,4 %
                              
                           
                                 ZDA
                              
                              
                                 118,0
                              
                              
                                 136,6
                              
                              
                                 + 15,7 %
                              
                              
                                 124,5
                              
                              
                                 136,6
                              
                              
                                 + 9,7 %
                              
                           
                                 Vsi skupaj
                              
                              
                                 127,1
                              
                              
                                 153,3
                              
                              
                                 + 20,6 %
                              
                              
                                 128,3
                              
                              
                                 153,3
                              
                              
                                 + 19,5 %
                              
                           
                                 
                                    Vir: Eurostat.
                              
                           
               
                     (16)
                  
                  
                     Nekateri proizvajalci izvozniki in uvozniki so navedli, da znatno zvišanje cen uvoza iz zadevnih držav pomeni, da ta uvoz ne bo negativno vplival na cene na trgu. Ti proizvajalci izvozniki so navedli tudi, da od začetka preiskave ni bilo kopičenja zalog, zaradi česar popravljalni učinek dokončne protidampinške dajatve, če bi se ta uporabljal, ne bi bil resno ogrožen.
                  
               
                     (17)
                  
                  
                     Pritožnik pa je predložil dovolj dokazov, iz katerih je razvidno, da je bilo zvišanje cen zmerno v primerjavi z zvišanjem stroškov (zlasti plina poleti in jeseni leta 2018). Čeprav ni prepričljivih dokazov o kopičenju zalog od začetka preiskave, je pritožnik poleg tega zagotovil dodatne dokaze, da je strmo naraščanje obsega uvoza od začetka preiskave nadalje poglobilo slab položaj proizvajalcev Unije (vključno s povečanjem izgub po obdobju preiskave).
                  
               
                     (18)
                  
                  
                     Na podlagi navedenega je Komisija sklenila, da glede na dokaze iz dokumentacije ni mogoče sklepati, da ta zahteva ni bila izpolnjena.
                  
               2.4   Sklep
         
         
                     (19)
                  
                  
                     Glede na navedeno je Komisija ugotovila, da ni prepričljivih dokazov, da registracija uvoza zadevnega izdelka v obdobju predhodnega razkritja v tem primeru ni upravičena. Od objave obvestila o začetku, kadar so se proizvajalci izvozniki zavedali ali bi se morali zavedati domnevnega dampinga in škode, se je uvoz zadevnega izdelka nadalje povečal tako, da bi lahko to resno ogrozilo popravljalne učinke protidampinških dajatev tudi v obdobju predhodnega razkritja.
                  
               
                     (20)
                  
                  
                     Ugotovitve ostajajo enake tudi na podlagi najnovejših statističnih podatkov, ki so na voljo Komisiji.
                  
               
                     (21)
                  
                  
                     Zato mora Komisija v skladu s členom 14(5a) osnovne protidampinške uredbe registrirati uvoz zadevnega izdelka v obdobju predhodnega razkritja.
                  
               3.   REGISTRACIJA
         
         
                     (22)
                  
                  
                     V skladu s členom 14(5a) osnovne protidampinške uredbe se mora za uvoz zadevnega izdelka zahtevati uvedba registracije v obdobju predhodnega razkritja v skladu s členom 19a osnovne uredbe, razen če obstaja dovolj dokazov, da zahteve iz člena 10(4)(c) in (d) niso izpolnjene.
                  
               
                     (23)
                  
                  
                     Vsaka prihodnja obveznost mora izhajati iz dokončnih ugotovitev te protidampinške preiskave.
                  
               
                     (24)
                  
                  
                     Po ocenah iz pritožbe, s katero se zahteva začetek preiskave, stopnja dampinga za zadevni izdelek znaša med 43 % in 83 %, povprečna stopnja odprave škode pa največ 13 %. Znesek morebitnih prihodnjih obveznosti je ocenjen na navedenih ravneh, ocenjenih na podlagi pritožbe, in sicer na 13 % do 83 % kot delež uvozne vrednosti CIF zadevnega izdelka.
                  
               4.   OBDELAVA OSEBNIH PODATKOV
         
         
                     (25)
                  
                  
                     Vsi osebni podatki, zbrani v okviru te registracije, bodo obdelani v skladu z Uredbo (EU) 2018/1725 Evropskega parlamenta in Sveta (4) –
                  
               SPREJELA NASLEDNJO UREDBO:
         
            Člen 1
            
               1.   Carinskim organom se odredi, da v skladu s členom 14(5a) Uredbe (EU) 2016/1036 sprejmejo ustrezne ukrepe za registracijo uvoza mešanic sečnine in amonijevega nitrata v vodni in amoniakalni raztopini, ki se trenutno uvrščajo pod oznako KN 3102 80 00, ter s poreklom iz Rusije, Trinidada in Tobaga ter Združenih držav Amerike v Unijo.
            
            
               2.   Registracija se zaključi tri tedne po datumu začetka veljavnosti te uredbe.
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 20. marca 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 176, 30.6.2016, str. 21.
         
            (2)  UL L 143, 7.6.2018, str. 1.
         
            (3)  UL C 284, 13.8.2018, str. 9.
         
            (4)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).